**Ford Ranger PHEV: Európa legkelendőbb pick-upja mostantól plug-in hibrid hajtással is kapható**

* A Ranger Plug-in Hybrid vásárlói kompromisszumok nélkül számíthatnak autójuk vontató képességére, teherbírására, off-road tudására és emissziómentes elektromos hajtására, valamint a munkához és szórakozáshoz egyaránt praktikus Pro Power Onboard fedélzeti áramforrásra
* Az innovatív hajtáslánc forgatónyomatéka 697 Nm (nagyobb bármelyik eddigi sorozatgyártású Ranger-modellnél), teljesítménye 281 Nm, és az új modell 43 kilométeres elektromos hatótávolságot és alacsonyabb üzemeltetési költségeket kínál
* A világ 180 piacán forgalmazott Ranger igazi sikertörténetet írt, és az elmúlt 10 évben Európa legkelendőbb pickupja volt – most pedig új fejezetet nyit a PHEV (plug-in hibrid) változattal

**DUNTON, Egyesült Királyság, 2025. június 24.** – Az új Ford Ranger Plug-in Hybrid (PHEV) mindent tud, amit Európa legkelendőbb pickupjának vásárlói elvárnak. Sőt még annál is többet, hiszen az autóban most először jelenik meg a fejlett hibrid hajtás, amely nemcsak az utakon, hanem munka közben is számos előnyt kínál.

Benzinmotoros-elektromotoros technológiája révén Ranger PHEV **akár 43 kilométert is képes megtenni helyi károsanyag-kibocsátás nélkül**1 , tisztán elektromosan. Ráadásul alacsonyabb költséggel üzemeltethető, miközben ugyanolyan teherbírást és terepképességeket nyújt, mint hagyományos hajtású változata, amely immár több mint negyed évszázada jelent nélkülözhetetlen segítséget tulajdonosainak.

Az exkluzív **Stormtrak**, a tekintélyt parancsoló **Wildtrak** és a gazdagon felszerelt **XLT** kivitelben egyaránt megrendelhető a Ranger PHEV extralistájáról (a Ranger-kínálatban most először) a **Pro Power Onboard (Professzionális áramforrás)** 2, amely közvetlenül a jármű nagyfeszültségű akkumulátorából látja el árammal a hagyományos aljzaton keresztül működtethető elektromos eszközeinket, akár 6.9 kW teljesítményig.

“A Ford mindent tud a pickupokról, most pedig egyesítettük ezt a több évtizednyi tudást, vásárlóink munkával és kikapcsolódással kapcsolatos igényeit, valamint a hibrid hajtástechnológiát – és megszületett a Ranger PHEV,” mondta el Hans Schep, a Ford Pro Europe ügyvezető igazgatója. “Az új változat mindent tud, amit a Ranger, és sikerült mindezt kiegészítenünk az elektromos hajtás sokoldalúságával, minden eddiginél komolyabb forgatónyomatékával, és persze nulla helyi károsanyag-kibocsátásával, ami ugyanolyan értéket jelent a városi forgalomban, mint a terepen.”

Az európai piacra szánt Ranger PHEV gyártása már megkezdődött a dél-afrikai Silverton üzemben, és az első autók úton vannak vásárlóikhoz. 2024-ben a Ranger már sorozatban tizedik éve bizonyult Európa legkelendőbb pickupjának, több mint 43 százalékra növelve piaci részesedését. 3

A kontinensen több mint félmillió Ranger talált gazdára az előző modellgeneráció 2012-es bemutatása óta. A Ford Ranger ugyanakkor nemcsak Európában, hanem globálisan is sikertörténetet írt, hiszen az autó 180 piacon kapható.

**Plug-in hajtást a pickupba!**

A Ranger PHEV vadonatúj plug-in hibrid hajtásláncában a **10 fokozatú automata sebességváltóhoz** kapcsolt **2,3 literes Ford EcoBoost** benzinmotort egy **75 kW-os elektromotor** és egy **11,8 kWh (hasznos) teljesítményű lítium-ion nagyfeszültségű akkumulátor** egészíti ki. Ez utóbbi külső áramforrásról is tölthető, de a benzinmotor vagy a lassításkor keletkező mozgási energia is tölti.

Az akku teljes feltöltéséhez alig négy óra szükséges egy egyfázisú, 16 amperes töltővel, 4 és ezután a Ranger PHEV akár 43 kilométert is megtehet tisztán elektromos hajtással – ami több, mint a Ranger-tulajdonosok 52 százalékának napi vezetési átlaga, a Ford felmérése szerint.

Az Auto EV, az EV Now, EV Later vagy EV Charge üzemmódok közül választva a vezető menet közben is eldöntheti, mikor szeretné felhasználni az akkumulátorban tárolt energiát. 5

Az új **Moduláris Hibrid Váltómű** egyesíti a 10 fokozatú sebességváltó harangházát és az elektromotort. Az elektromotort és a benzinmotort a kiválasztott üzemmódtól függően egy elektromos működtetésű kuplungszerkezet kapcsolja össze vagy választja szét, optimalizálva az üzemanyag-fogyasztást és a forgatónyomaték-leadást teherszállítás vagy terepezés közben. 6

Ez a konfiguráció kifinomult és kényelmes működést eredményez. Amellett, hogy észrevétlenül vált a benzines, a hibrid és az elektromos hajtás között, az új megoldás azt is lehetővé teszi, hogy az alapáras kétzónás klímaberendezés továbbra is működjön az elektromos forrásról, amikor az auto-start-stop rendszer egy piros lámpánál vagy az araszoló forgalomban leállítja a benzinmotort. A prémium fejhallgatókhoz hasonló Aktív Zajszűrés a hajtás fajtájától függetlenül kifinomultabb élménnyé varázsolja az autózást.

Az elektromotor és az EcoBoost benzinmotor együttes forgatónyomatéka **697 Nm** (ami több, mint bármelyik eddigi sorozatgyártású Ranger-modellben), a modell legnagyobb teljesítménye pedig **281 LE**, túlszárnyalva ezzel a Ranger 3.0 V6 turbódízel változatot is.

Az alacsony fordulatszámnál rendelkezésre álló magas forgatónyomaték és a pickup regeneratív töltési rendszeréből adódó plusz motorfékhatás miatt az autó erőlködés nélkül gyorsít, lejtmenetben pedig stabilabban uralható. Ez igencsak praktikus egy olyan jármű esetében, amely képes **akár egy tonna rakomány szállítására** 9 és **3500 kg teher vontatására** 10 – márpedig a Ford által megkérdezett Ranger-tulajdonosok 55 százaléka ezt várja el az autójától.

A Ranger PHEV **e-4WD rendszere** automatikusan osztja el a benzines, elektromos vagy hibrid hajtás forgatónyomatékát a négy kerék között, így nehéz terepeken vagy speciális helyzetekben is mindig elegendő vonóerő áll rendelkezésre, az igazán kemény feladatok megoldásában pedig további segítséget jelent a felező terepváltó és a hátsó differenciálzár. A vezető választhat a Normál, Eco, Sport, Csúszós, Vontatás, Sár és Homok üzemmódok között, 5 amelyekben a Ranger PHEV mindig annyi nyomatékot küld az egyes kerekekre, hogy az autó a lehető legjobb teljesítményt nyújtsa.

A pickup alvázának hátsó részét áttervezték, hogy elegendő helyet biztosítson a nagyfeszültségű akkumulátornak, emellett pedig a plató használhatóságát és az autó menetteljesítményét is javítsa. A Ford mérnökei a Ranger PHEV eltérő felépítményét és súlyelosztását figyelembe véve **áthangolták a futóművet**, tovább tökéletesítve ezzel a jármű rugózási komfortját és vezetési élményét.

**Akár munka, akár szórakozás – kompromisszum kizárva!**

A Ranger PHEV a modellcsalád első tagja, amelyben megjelenik a Ford **Pro Power Onboard (Professzionális áramforrás)** technológiája, 2 hogy az autó tulajdonosai mostantól otthon hagyhassák hordozható áramfejlesztőiket, mert a munkához vagy a kempingezéshez szükséges nagy teljesítményű elektromos eszközöket ezentúl a nagyfeszültségű akkumulátor is elláthatja árammal.

A vásárlók kétféle megoldás közül választhatnak. Az egyik a **2,3 kWh**-s rendszer, ami ideális a hétvégi kiruccanásokhoz, hiszen kényelmesen feltölthetik vele az elektromos kerékpárok akkuját (650 W), vagy rácsatlakoztathatják a hordozható hűtőszekrényüket (65 W), és így a lehető legtöbbet hozhatják ki a kirándulásból.

A másik, **6,9 kWh**-s rendszert komolyabb feladatokhoz tervezte a Ford: ehhez a változathoz két 15 amperes csatlakozó tartozik a platón, és mindegyik konnektor 3,45 kW teljesítményt képes leadni. Ez már elég egy kisebb munkaállomás kialakításához, hiszen egyszerre működhet róla egy kompakt betonkeverő (1500 W), egy sarokcsiszoló (3000 W) és egy reflektor (800 W).

Az új generációs Ranger fejlesztői több mint 5000 felhasználót kérdeztek meg arról, hogyan használják ezeket a pickupokat a munkához, a szórakozáshoz vagy a család mindennapi közlekedéséhez. A Ranger-tulajdonosok között nagyon sok a kisvállalkozó, akik hét közben munkát végeznek az autóval, a hétvégéken pedig szabadidős programokra indulnak vele. Éppen ezért a Ford háromféle kivitelben is kínálja a modellt, hogy a vásárlók kompromisszumok nélkül választhassák ki azt, amelynek használati értéke és komfortja pontosan megfelel az igényeiknek.

Az összes Ranger PHEV ötüléses duplakabinos kivitelben készül, amelynek strapabíró platóját úgy alakították ki, hogy a kerékdobok között elférjen egy Euro raklap. Az Easy Lift lehajtható platóhátfal alapáras, akárcsak a platóvilágítás, ami segít áttekinteni a rakományt.

A kabin alapfelszereltségének része a navigációval és a 12 colos, függőlegesen elhelyezett érintőképernyővel összekapcsolt SYNC 4A rendszer, valamint a 8 colos digitális műszeregység és a vezeték nélküli telefontöltő is. Az alapáras vezetéstámogató technológiák közt megtalálható az Ütközésre figyelmeztető rendszer, 5 a Sávtartó asszisztens 5 és a tolatókamera.5

A Ranger PHEV Wildtrak változat egyedi belső és külső részletmegoldásokat, fűthető első üléseket és kormánykereket, illetve 360 fokos Zóna Megvilágítást kínál; ez utóbbi jó látási körülményeket teremt munka vagy kempingezés közben, amikor már kevés a természetes fény.

A Ranger PHEV Stormtrak tervezői az egyedi stíluselemek és anyagok mellett 10 hangszórós B&O hangrendszert, mátrix LED fényszórókat, valamint 2,3 kW-os Pro Power Onboard áramforrást is építettek az autóba, a platót pedig az innovatív Rugalmasan állítható tetőcsomagtartóval szerelték fel.

A vásárlók bőséges extralistáról válogathatnak, hogy a lehető legtöbbet hozhassák ki autójukból. Megrendelhetik például a Professzionális tolatási asszisztenst, 5 ami megkönnyíti a vontatmánnyal tolatást: a vezető a 12 colos kijelzőn követheti a járműszerelvény mozgását, miközben egy erre szolgáló kontrollerrel manőverezhet.

A Ranger-vásárlók tábora igencsak sokszínű, ahogy a szakmájuk is, hiszen például a [méhészek](https://www.fromtheroad.ford.com/eur/en/articles/2025/a-business-creating-some-buzz) ugyanúgy használják az autót, mint [tűzoltók](https://www.youtube.com/watch?v=YIueoiFUpPQ) – ám a márkakereskedőknél megrendelhető és beszerelhető tartozékokkal (a keménytetőtől a kerékpártartón át a tetősátrakig) a Ranger PHEV szinte bármilyen feladatra alkalmassá tehető.

A Ford Pro összes többi járművéhez hasonlóan a Ranger PHEV mögött is ott áll a vállalat kiterjeszett garancia- és szervizcsomagajánlata. A Ford Pass mobilalkalmazással, és rugalmas finanszírozási konstrukciókkal, egyszerűbb az autó fenntartása, javul a produktivitás, valamint megnő az üzemidő, és csökken az üzemeltetési költség.

# # #

1 A Ford Ranger Plug-In Hybrid homologizált CO₂-kibocsátása 70-72 g/km (WLTP), homologizált üzemanyag-fogyasztása 3,1-3,2 l/100 km (WLTP), tisztán elektromos hatótávolsága pedig 43 km (WLTP). A hivatalos üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 EU direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását. A tényleges hatótávolságot olyan tényezők is befolyásolhatják, mint a külső hőmérséklet, a vezetési stílus, az út jellege, a jármű állapota, a lítiumion akkumulátor kora és állapota.

2 A Felhasználói Kézikönyv fontos tájékoztatásokat tartalmaz az üzemeltetéssel kapcsolatban.

3 Az S&P Global Mobility 2024-es értékesítési adatai alapján. Ausztria, Belgium, Nagy-Britannia, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország és Svájc.

4 Számítógépes szimulációkkal végzett gyártói tesztek alapján. A töltés sebessége csökken, amikor az akkumulátor eléri teljes kapacitást. Az Ön autójának töltési ideje a töltési csúcsidőktől és az akkumulátor töltöttségi állapotától függően változhat.

5 A vezetéstámogató technológiák kiegészítő feladatot látnak el, és nem helyettesítik a vezető figyelmét, döntését és irányítását, és a biztonságos autózást. Részletek és korlátozások a Felhasználói Kézikönyvben.

6 Terepvezetés előtt mindig olvassa el a Felhasználói Kézikönyvben az ide vonatkozó részt, tájékozódjon előre a terep és a kiválasztott útvonal jelentette nehézségekről, és használjon megfelelő biztonsági felszerelést.

7 A teljesítmény és a forgatónyomaték egymástól független értékek, és csúcsértékük nem egyidőben jelentkezik.

8 A Ford Ranger 3.0 V6 turbódízel homologizált CO₂-kibocsátása 262-277 g/km (WLTP), homologizált üzemanyag-fogyasztása pedig 10,0-10,6 l/100 km (WLTP),

9 A maximális teherbírás a tartozékoktól és a járműkonfigurációtól függ. A konkrét járműre vonatkozó adatok az ajtóoszlopon található címkén szerepelnek. Mindig gondoskodjon a rakomány megfelelő rögzítéséről.

10 Megfelelően felszereltséggel. A maximális vontató kapacitás a rakománytól, a járműkonfigurációtól, a tartozékoktól és az utasok számától függ.

11 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel. Nem minden SYNC funkció kompatibilis az összes telefonnal. A szoftverfrissítések miatt a SYNC képernyős megjelenítése és funkciói időközben változhatnak.

12 Az itt rendelkezésre álló Qi vezeték nélküli töltés nem minden mobiltelefonnal kompatibilis.

# # #

### **A Ford Motor Company**

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. A vállalat mindezt három, vásárlóközpontú üzletágon keresztül biztosítja: az egyik az ikonikus belsőégésű motoros és hibrid hajtású járműveket tervező Ford Blue, a másik a forradalmian újszerű, és szoftveres megoldásaikkal kivételes digitális élményeket biztosító EV-ket tervező Ford Model e, a harmadik pedig a Ford Pro, amely segít a céges vásárlóknak, hogy az igényeikre szabott járművek és szolgáltatások segítségével átformálják és fellendítsék vállalkozásukat. Mindemellett a Ford pénzügyi szolgáltatásokat is nyújt a Ford Motor Credit Company révén. A Ford mintegy 171.000 embert foglalkoztat világszerte. Amennyiben több információra van szüksége a Fordról, termékeinkről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*